CELEX: C2005/229/08
Language: el
Date: 2005-09-17 00:00:00
Title: Υπόθεση C-206/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας που ασκήθηκε στις 11 Μαΐου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/4
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας που ασκήθηκε στις 11 Μαΐου 2005
   (Υπόθεση C-206/05)
   (2005/C 229/08)
   Γλώσσα διαδικασίας: η σουηδική
   Η Επιτροπή των Ευρωπαϊκών Κοινοτήτων, εκπροσωπούμενη από τους Friedrich Erlbacher και Knut Simonsson, με τόπο επιδόσεων στο Λουξεμβούργο, άσκησε στις 11 Μαΐου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου της Σουηδίας.
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι το Βασίλειο της Σουηδίας παρέβη τις υποχρεώσεις που υπέχει, αφενός από το άρθρο 3 της οδηγίας 90/427/ΕΟΚ του Συμβουλίου, της 26ης Ιουνίου 1990, σχετικά με τους όρους ζωοτεχνικού και γενεαλογικού χαρακτήρα που διέπουν το ενδοκοινοτικό εμπόριο ιπποειδών, και αφετέρου από το άρθρο 28 ΕΚ, καθόσον προβλέπει στο εσωτερικό του δίκαιο την υποχρέωση καθορισμού της γενετικής αξίας των επιβητόρων προς αναπαραγωγή ως προϋπόθεση για τη διασταύρωσή τους με άλλες φοράδες, πέραν εκείνων που ανήκουν στους ιδιοκτήτες των επιβητόρων,
            
         
               2.
            
            
               να καταδικάσει το Βασίλειο της Σουηδίας στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή θεωρεί ότι το Βασίλειο της Σουηδίας παρακωλύει το ενδοκοινοτικό εμπόριο ιπποειδών προβλέποντας νομοθετικά την υποχρέωση καθορισμού της γενετικής αξίας των επιβητόρων προς αναπαραγωγή ως προϋπόθεση για τη διασταύρωσή τους με φοράδες πέραν εκείνων που ανήκουν στους ιδιοκτήτες των επιβητόρων.
   Το γεγονός ότι ούτε η οδηγία 90/427/ΕΟΚ, ούτε κάποια απόφαση που εκδόθηκε βάσει της οδηγίας αυτής ορίζει τις μεθόδους καθορισμού της γενετικής αξίας δεν συνεπάγεται ότι ένα κράτος μέλος δικαιούται να εισαγάγει τέτοια προϋπόθεση. Η προβλεπόμενη από τη σουηδική νομοθεσία απαίτηση καθορισμού της γενετικής αξίας δεν μπορεί να δικαιολογηθεί ούτε βάσει του άρθρου 30 ΕΚ για λόγους προστασίας της υγείας και της ζωής των ζώων. Η Επιτροπή εκτιμά ότι η προϋπόθεση καθορισμού της γενετικής αξίας που επιβάλλει το Βασίλειο της Σουηδίας φαίνεται να αποσκοπεί μάλλον στη βελτίωση των χαρακτηριστικών της εν λόγω φυλής παρά στην προστασία της υγείας και της ζωής των ιπποειδών.